
NAIMA SIMONE

EN NATT MED EN FREMMED

Oversatt av Lena M. Bakke

Miniserie: Boston-milliardærene


Det som starter som falske forhold kun på papiret, ender med lidenskap og lengsel. Dette er andre del av den hete miniserien Boston-milliardærene.

Kjære leser!

Jeg elsker å gjenfortelle eventyr. Jeg elsker å lese dem, og jeg elsker å skrive dem. Og da Achilles Farrell dukket opp i historien til sin bror Cain, visste jeg at han ville være Udyret, og at jeg fikk more meg med å finne den perfekte Skjønnheten til ham.

Achilles er den skadde, vaktsomme midterste broren, som Boston-mediene kaller Farrell-villdyret. Han bare venter på den dagen han har fylt vilkårene i sin biologiske fars testamente, for da kan han vende hjem til det isolerte hjemmet sitt. Men han forventet ikke å treffe en vakker, mystisk kvinne på en lokal bule og ende opp med å ha et hett engangsligg med henne. Og han planla definitivt ikke å støte på den kvinnen igjen flere måneder senere, da hun søker på en jobb i familiens selskap. Hun er en del av den verdenen han avskyr, verdenen han flykter fra. Men han kan ikke løpe raskt nok eller langt nok unna henne. Og så oppdager han at han kanskje ikke vil heller.

Kos deg med lesingen!

Naima


Til Gary. 143.

Achilles Farrell hadde blitt kalt mange ting i sitt trettiårige liv.

Dumme idiot.

Eksforbryter.

Bastard.

Det siste ble gjerne sagt bak ryggen hans siden folk flest voktet seg for å fornærme en snaut to meter høy, hundre kilo tung mann direkte.

Arving hadde han imidlertid aldri blitt kalt.

Bror.

I løpet av en ettermiddag hadde han blitt begge deler.

Etter et slikt sjokk trengte han alkohol, masse alkohol.

Achilles stirret på det røde neonskiltet, som reklamerte for forskjellige øl på fat, og plakatene som forkynte at denne puben var både den beste og den verste som Beacon Hill, Massachusetts, hadde å tilby.

Det hadde gått et par timer, men fortsatt kunne han føle de fordømmende blikkene til den ’høflige’ Boston-overklassen. Følelsen gjorde tørsten etter en Guinness og whisky enda sterkere.

«Hva vil du ha?» Til tross for de fargerike tatoveringene nedover begge armene, virket den unge kvinnen bak baren knapt gammel nok til å drikke alkoholen hun serverte.

«En Jameson og en Guinness.»

Hun nikket. «Skal bli.»

Først da hun snudde seg, pustet han ut, og noe av spenningen slapp taket i skuldrene. Når den irske whiskyen traff halsen, ville kanskje kulden han hadde følt siden parodien på en begravelse, endelig slippe taket.

Bare tre dager tidligere hadde han vært i den lille hytta si, alene bortsett fra datamaskinene, akkurat slik han likte det. Det var da han mottok brevet angående dødsfallet til en mann moren hans alltid hadde nektet å snakke om, selv om hun hadde gitt Achilles etternavnet hans. Achilles ga blaffen både i det, testamentet og arven. Allikevel hadde den morbide nysgjerrigheten på mannen som hadde gjort moren gravid, fått ham til å takke ja til flybilletten og reise tusenvis av kilometer over landet.

Med det samme han gikk av flyet, angret Achilles på den forhastede avgjørelsen. Han hadde trodd fengselet hadde kurert ham for den hissige, impulsive oppførselen, men tydeligvis ikke. Nå fikk han betale for å ha deltatt i begravelsen og opplesningen av testamentet til sin såkalte far.

Han måtte gi opp et helt år av livet sitt og bli i Boston, med halvbrødre han ikke kjente, og drive et ukjent selskap. Et selskap han ikke ville være del av.

Det var prisen faren hans krevde at Achilles skulle betale.

Selv fra graven var Barron Farrell en egoistisk, selvopptatt drittsekk.

I oppveksten hadde Achilles bønnfalt moren om å fortelle hvem faren hans var og presentere han for ham. Hun hadde alltid sagt nei. Han hadde vært sint da, men hadde hun vært i live nå, hadde han takket henne.

Han støttet seg mot baren og gned seg i øynene. Han ville ha gitt alt for å være hjemme i Tacoma i Washington, i hytta like ved Cascade Range. Så langt unna det velstående Beacon Hill i Massachusetts.

Jo, Tacoma hadde også sine velstående mennesker, men som sønnen til en servitør, ga han blaffen i dem. Etter hans erfaring var de rike alltid ute etter å lure deg.

Men da han sto i herskapshusets latterlig store bibliotek, med tregulv, skinnmøbler, enorme peiser, en spiraltrapp og bokhyller fra gulv til tak, var det ikke bare den svarte termogenseren, de falmede jeansene og de slitte, brune bootsene som skilte ham fra de andre mennene i rommet.

Cain Farrell, hans eldre bror og arvingen, sønnen som Barron Farrell hadde beholdt og anerkjent. Kenan Rhodes, den yngste sønnen, flerkulturell og den andre uekte sønnen i tillegg til Achilles. Men begge mennene kom fra den samme verdenen, Bostons overklasse. Det viste de toppmoderne, elegante dressene, den kultiverte ordbruken, den arrogante oppførselen.

Achilles hadde møtt folk som dem, og hadde endt opp med å avsky hver eneste en.

Nå måtte han kalle dem bror.

«Vil du sette det på en regning eller betale for disse nå?» Bartenderen satte fra seg et ølglass med svart væske og skumtopp og et shotglass med gyllen whisky foran ham.

«En regning.» Han hadde bare så vidt begynt.

«Da kommer jeg tilbake.»

Hun skakket på hodet, og blikket hennes gled over ham. Han hadde passert en-åtti andre året på videregående og fortsatt å vokse. Han hadde blitt vant til det glimtet i en kvinnes øyne, og han skydde ikke unna det. Det eneste som var bedre enn å fortape seg i alkohol, var het, skitten, anonym sex.

Kvinnene elsket høyden hans, kroppen og øynene, som var det eneste han hadde arvet fra den verdiløse sæddonoren. Han slengte i seg Jamesonen uten å bryte øyekontakten med den vakre brunetten. Det trakk i munnvikene hennes, og begjæret gnistret i blikket da hun så på munnen hans.

«Gi beskjed hvis du vil bestille mat som motvekt til alkoholen. Du må jo ikke bli for full, hvis du har planer … senere.» Hun smilte før hun slentret til den andre enden av baren.

«Hm. Det var diskré.»

Achilles stivnet.

Den stemmen.

Like silkemyk og sexy som hud som strøk mot naken, het hud.

Like skjærende som slamrende symbaler direkte i øret.

Han lengtet etter å krølle seg opp inntil den, rulle rundt i den.

Han ville snerre mot den, flykte unna den.

Hjertet trommet mot ribbeina, men pulsen hamret en stødig advarsel nederst i halsen. Noe primitivt advarte om at han burde finne bartenderen med det inviterende blikket, betale for drinkene og komme seg vekk.

Men det impulsive, skadelige trekket som hadde fått ham til Massachusetts, måtte fortsatt leve, for han hørte ikke på advarselen. I stedet snudde han seg sakte.

Herregud.

Han burde ha hørt på selvoppholdelsesinstinktet, for denne kvinnen var alt han vanligvis unngikk.

Vakker. Bortskjemt. Rik. Han trengte ikke å se prislappen på den purpurrøde buksedrakten som klynget seg til den formfulle kroppen, for å vite at den kostet mer enn alt han hadde pakket i kofferten på hotellet.

En trojansk hest.

Det var det hun var.

Designet for å se ut som noe uskyldig, men inni ventet et virus på å slå til, for å smitte og ødelegge.

Han taklet slike dødelige virusinfeksjoner i jobben som softwareutvikler. Han hadde blitt forgiftet av en, etter å ha vært med en kvinne som henne.

Det mørke blikket gled over ham, og selv om han visste hvem og hva hun var, satte pusten seg fast i lungene. Blodet ble hetere og pulserte i den harde staken hans.

Pikken brydde seg tydeligvis ikke om hvor mye penger hun hadde.

Hun vinket på bartenderen, og den magien som hennes type utstrålte, gjorde at bartenderen forlot personen hun snakket med, og kom mot dem.

Etter et raskt blikk på Achilles løftet brunetten haken mot kvinnen ved siden av ham. «Hva vil du ha?»

«Jeg tar …» Blikket hennes smalnet, og hun trommet en rosa negl mot den litt for fyldige underleppen. «Jeg tar baconcheeseburger og løkringer. Og en Budweiser.»

Vel … jøss.

Det var som hun hadde hørt de forbløffede ordene i hodet hans, for hun hevet et mørkt øyenbryn.

«De har fantastiske hamburgere her, og de beste løkringene i Boston.» Hun nikket i retning av bartenderen, som forsvant gjennom en dør på andre siden av baren. «Hun hadde rett. Du bør spise noe. Jeg anbefaler burgerne eller fish and chips. Slik at du blir edru nok for … senere.» Et lite flir trakk i munnviken.

Flørtet hun? Da var det i så fall et merkelig sjekkeopplegg at hun spøkte om at han måtte spise nok for å knulle en annen dame

Pikken hans rykket til da hun strøk en honningbrun krøll unna kinnet sitt.

Full av avsky for seg selv, slukte han halvparten av den bittersøte væsken i Guinness-glasset, men den kalde alkoholen dempet ikke begjæret som sydet i ham. Duften hennes omsluttet ham og ertet ham, og da han kikket ned, oppdaget han et frodig lår og en utsøkt ankel. Det ene ropte på de sultne tennene hans, den andre på de forsiktige fingrene.

Han hadde ingen rett til å la seg friste av noen av delene.

Kvinner som henne … De ville bare ha en ting fra menn som ham. Selv om en natt med het, uforpliktende sex var helt i orden, fungerte det ikke for ham å bli behandlet som søppel etterpå. Å være en persons skitne hemmelighet svertet sjelen, og det var vanskelig å vaske vekk.

Hun sukket. «Jeg beklager, jeg mente ikke å være så nesevis eller uhøflig.» Hun stoppet opp da bartenderen satte ølen foran henne og tok av korken.

Kvinnen smilte takknemlig til bartenderen, og Achilles så vekk da enda et støt av begjær skjøt gjennom brystet. Og lavere. Et smilehull. Helvetes fantastisk. Som om ikke de skarpe kinnbeina, de mørkebrune øynene og de litt for fyldige leppene, i tillegg til de honningfargede lokkene, var nok. Hun måtte ha smilehull.

«Jeg er vanligvis ikke så frempå. Jeg skylder på jetlag.» Hun ristet på hodet før hun løftet ølen til leppene.

Han burde absolutt ha sett vekk. Han burde ikke ha stirret så åpenlyst og ivrig på hvordan leppene la seg rundt åpningen. Eller hvordan den vakre halsen svelget. Fingrene hans strammet seg rundt håndtaket på seidelen for å forhindre at han gjorde noe som fikk ham kastet ut av baren eller kanskje arrestert. Slik som å legge hånden rundt den elegante halsen for å kjenne hvert svelg mot håndflaten.

Han fokuserte på resten av ølen i glasset sitt. «Jetlag fra hvor da?»

Han så ikke overraskelsen hennes, men merket den allikevel. «London. Jeg var der på forretningsreise, og etter en uke borte, skulle du kanskje tro at jeg vil hjem til sengen min, men jeg kan ikke dra …» Hun stoppet, og Achilles kikket på henne, men hun fortsatte ikke. I stedet tok hun enda en slurk før hun satte flasken på baren og studerte den med rynket panne. Så løftet hun blikket mot ham. «Jeg innså at jeg hadde lyst på en feit burger og øl fra yndlingsbaren min.»

Allerede i ung alder hadde han lært at det å gjennomskue en løgn, kunne forhindre at den fyren moren hans for tiden gikk ut med, ga ham en ørefik. Han merket usannheter når han hørte dem.

«Du satte deg ved siden av meg», sa han.

Hun nikket. «Det gjorde jeg.»

«Du begynte å snakke med meg.»

Det trakk i munnviken hennes. «Stemmer.»

«Og du vil aldri treffe meg igjen etter denne kvelden.»

«Stemmer også.»

«Så slutt med tullpratet. Enten forteller du meg sannheten, eller så sier du at du ikke vil si noe mer. Men ikke lyv.»

Hun stirret på ham med de vakre leppene atskilt. Hun var ikke den eneste som var overrasket. Han bodde og jobbet alene av en grunn. Han likte egentlig ikke mennesker. Utvikling av maskinsoftware dreide seg om å designe algoritmer, produsere kode, teste applikasjoner og feilsøke i eksisterende systemer. Utfordrende, men det dreide seg om tall, vitenskap.

Folk var så jævlig kaotiske, og det ville han ikke ta del i.

Det forklarte ikke hvorfor han hadde beveget seg inn i en samtale med Ms. Beacon Hill.

Smilehullet kom til syne igjen da leppene hennes sakte formet et smil som traff ham i brystet, og pikken ble hard.

«Du har rett. Det er visse fordeler med kun ’her og nå’, ikke sant? Det er midlertidig, som på en måte gjør det mer spesielt og spennende.» Hun strakte hånden mot ham. «Mycah.»

Etter kort nøling grep Achilles den mye mindre hånden. «Achilles.»

«Achilles», gjentok hun, og han bet tennene sammen da hun nynnet svakt etterpå, som om hun nøt navnet hans på tungen. «Jeg liker det navnet. Vel, Achilles.» Hun løftet ølflasken mot ham. «Skål for fremmede som møtes for en natt.»

Han klinket seidelen sin mot flasken hennes, og han klarte ikke å hindre blikket i å gli nedover den slanke halsen og de smale skuldrene, til de vakre brystene som kanskje ikke helt fylte hendene hans, men definitivt ville merkes. Den åpne dressjakken hennes ga ham god utsikt til buksene med høyt liv og den litt runde magen som han syntes var fantastisk sexy. En kvinne som bestilte slik mat, som ikke sultet seg …

Han løftet blikket mot ansiktet hennes og studerte henne igjen. Klærne, skoene med de røde sålene, den plettfrie sminken og den glatte, mandelfargede huden, alt vitnet om rikdom.

Men det dekadente matvalget, den runde magen, de fyldige formene som samfunnet insisterte på at hun burde slanke vekk, selv det avslappede valget av øl og bar … Alt det vitnet om en kvinne som gjorde det hun hadde lyst til. En kvinne som kunne begrense seg, men som forsto at det å gi seg hen ikke alltid var det samme som å miste kontrollen.

Hvordan ville det være hvis denne kvinnen mistet kontrollen over hele ham?

«For fremmede og en natt.»

Da de nippet til drinkene sine, kunne han ikke riste av seg følelsen av at ordene hans aldri hadde vært mer profetiske.

Veldig bra at han ikke trodde på sånt.

«Lag Dean eller lag Sam?»

Achilles løftet Guinness-seidelen til munnen, og av en merkelig grunn oppdaget Mycah Hill at hun studerte lengden og bredden på fingrene hans. Før hun ankom yndlingsbaren i Beacon Hill denne kvelden, hadde hun alltid ment at hun var en skuldre-og-armer-kvinne. Og Achilles var virkelig enormt godt utstyrt der.

Men fingrene hans.

Hun hadde aldri vært så fascinert av størrelsen, lengden og … elegansen til en manns fingre, før i kveld.

«Dean.» Svaret hans trakk oppmerksomheten hennes unna de kortklipte fingerneglene. «Den fødte leder og uselvisk. La meg gjette.» Han hevet et tykt, mørkt øyenbryn. «Sam.»

Hun snøftet. «Det var overhodet ikke nedlatende.»

Han stirret på henne.

«Å, hva så?» freste hun. «Sam var robust. Han måtte overvinne mange hindre. Han var halvt demon og mistet sjelen sin. Og gjennom alt sammen lærte han disiplin, måtte jobbe med skyldfølelse og sorg, og lære å tilgi seg selv. Dessuten var han selvoppofrende.»

«Du elsket magemusklene hans.»

«De var praktfulle.»

Å, jøss. Det trakk i munnviken på den deilige munnen. Hele kvelden hadde hun fantasert om hvordan han så ut smilende, men hadde ennå ikke fått se det. Men bare den minste antydning til smil traff henne. Latterlig med tanke på at de akkurat hadde møttes, og hun kjente ham ikke og ville ikke treffe ham igjen etter at de begge forlot denne baren, men allikevel …

Det måtte en bule til, et par runder med drinker og flere runder med ’Hvem er best?’ for å bryte isen mellom dem, men hun moret seg. Og selv ikke mobilen som summet i lommen hennes for sjette gang, kunne ødelegge det.

Gi etter for foreldrenes krav om å komme hjem til dem og opptre som den perfekte sirkushesten? Eller sitte her og nyte denne dystre, skjeggete, sexy gåten med langt, mørkt hår og gjennomtrengende øyne?

Hun trengte ikke Harvard-utdannelsen sin for å ta dette valget.

I et år hvor hun hadde tvilt på så mange av valgene sine, var den beste avgjørelsen så langt å glemme den vanlige tilbakeholdenheten og snakke med denne veldig vakre fremmede.

«Du stirrer.»

Mycah nølte med ølflaske nummer tre like ved munnen. Rødmingen prøvde å klatre fra halsen til ansiktet da hun løftet blikket fra leppene hans til de smale, blågrå øynene. Og hvis det ikke hadde vært ølflaske nummer tre, hadde kanskje heten nådd målet sitt, men litt alkoholindusert mot og masse nonsjalanse overvant mye av sjenansen.

Dessuten hadde ikke Achilles sagt de to ordene slik andre menn ville gjort, flørtende, med en invitasjon om å fortelle mer om hvor sexy hun syntes han var.

Nei, ordene hadde konstatert fakta. Nesten en utfordring, en anklage. Hvorfor fikk det begjæret til å ulme i underlivet hennes?

«Det gjør jeg.» Hun aksepterte utfordringen og nippet til ølen. «Hvorfor plager det deg?»

Blikket hans smalnet mer. «Fordi jeg ikke er et dyr i dyrehagen.»

Hun rykket tilbake og blunket måpende mot ham, sjokkert og sint.

Sakte snudde hun seg og vinket på bartenderen. Da kvinnen som hadde stirret på Achilles hele kvelden, nærmet seg, veivet Mycah en finger rundt de tomme glassene hans. «Enda en runde til ham, takk. Jeg spanderer.» Øyenbrynene hans senket seg, men Mycah holdt opp en hånd. «Nei, dette dreier seg om meg, ikke deg.»

«Hva i helvete skal det bety?» Achilles’ stemme rumlet over huden hennes, vibrerte i de stramme brystvortene og skapte et ekko mye lavere.

Den tordenstemmen hadde skapt kaos i henne hele kvelden, og selv om han hadde gjort henne sint med den urettferdige kommentaren om at hun behandlet ham som et dyr, brydde kroppen hennes seg tydeligvis ikke.

«Vent litt.» Hun drakk av ølen sin og ventet til han hadde fått en ny Jameson og Guinness. Først da lente hun seg forover og møtte blikket hans. «Var hun svart?» Da han stirret forvirret tilbake på henne, forklarte hun. «Kvinnen jeg er en erstatter for, som gjør at du behandler meg slik, var hun svart?»

Han skulte olmt. «Hva i helvete? Kaller du meg rasist?»

Hun skakket på hodet. «Hvis intoleransen passer …»

«Jeg vet det er dårlig lys her, men denne huden er brun. Moren min var fra Hawaii.»

Selvsagt, hun hadde mistenkt Hawaii eller kanskje en annen polynesisk kultur. Det vistes i den høye pannen, de fremtredende kinnbeina, den vakre brede munnen, det tykke, mørke håret, og huden preget av sol og vind.

Men akkurat nå fokuserte hun ikke på noe av det.

Var.

Det var preget av sorg selv om mor og Hawaii ble sagt med stolthet. Tapet hans fikk det til å verke i brystet.

«Og faren din?»

Ansiktet hans lukket seg. «Faren min var en drittsekk.»

Hun nikket. Det forsto hun, men akkurat den egenskapen overgikk rase, religion, tro og kultur.

«Du er ikke intolerant og avskyr heller ikke alle kvinner. For da jeg ankom, var det en viss het kontakt mellom deg og bartenderen. Det er noe ved meg som fikk deg til å reise bust fra det øyeblikket jeg satte meg og åpnet munnen.»

Han sa ingenting, bare kastet i seg Jameson-shoten.

«Tatoveringene?» Mycah dunket neglene mot bardisken og studerte det ubevegelige ansiktet. «Men for alt du vet, kan jeg ha tatoveringer under denne buksedrakten …» Da slo det henne. «Det er buksedrakten, ikke sant? Du tror jeg tar meg en tur i slummen.»

Han sa fortsatt ingenting. Bekreftet ikke antakelsen hennes.

Men han benektet den heller ikke.

Og det var sårende. Mer enn det burde med tanke på at han var en fremmed, og hun ikke engang visste etternavnet hans.

«Du kjenner meg ikke», hvisket hun.

«Så fortell meg hvorfor du er her.» Han la armen på baren og lente seg forover til hun kunne se ringen av lyseblått rundt de mørke irisene hans. «Og ikke lyv denne gangen», beordret han med en mild tone som en lite innsiktsfull person ville ha kalt vennlig. Og den personen ville være en idiot.

Hun ble fristet til å be ham dra til helvete, men en del av henne ønsket, nei, trengte, å motbevise det han trodde. Hun trengte å dele noe med denne mannen, som hun ikke ville treffe igjen, som hun ikke kunne med noen andre. Kanskje fordi hun ikke skulle treffe ham igjen. Han kunne ikke bruke den informasjonen mot henne, kunne ikke kalle henne utakknemlig eller illojal.

Hun trengte å være … ærlig. For en gang skyld trengte hun å være ærlig med noen og seg selv.

«Familie.» Tilståelsen glapp ut av henne. «Jeg gjemmer meg for familien.»

Hun kunne fortelle ham så mye mer, som hvordan foreldrene hadde vært på telefonen med det samme flyet hennes landet på Logan International flyplass. Høylytte meldinger på telefonsvareren som insisterte på at hun måtte komme hjem til dem i neste middagsselskap. Eller hvordan det ikke betød noe at hun akkurat hadde kommet hjem etter en åtte timers flytur og en ukelang forretningsreise. Det var ingen hyggelige velkommen-hjem-meldinger til henne. Ingen ’Vi savnet deg’. Bare ’Kom deg hit fordi vi har et ujevnt antall gjester, og Janet Holloway tar med seg sønnen som jobber innen finans. Vær presentabel, og ikke skjem oss ut med snakk om den kjedelige jobben din’.

Hun kunne fortelle hvordan foreldrene kunne finne på å sende butleren sin til Mycahs hus for å finne henne, så derfor hadde hun flyktet til baren.

Men Mycah fortalte ham ingenting. Hun sa bare at hun gjemte seg, for det alene var så utrolig trist.

I samme øyeblikk som hun sa det, følte hun en trang til å trekke sannheten tilbake.

Achilles’ ansiktsuttrykk forandret seg ikke, det var like uttrykksløst som da han nærmest utfordret henne til å bevise at han tok feil. Men øynene var ikke lenger iskalde. De var varme, og intense, med en følelse som overgikk medfølelse.

«Jeg også.»

Hun stirret sjokkert på ham. To enkle ord, som forklarte meningen med blikket hans.

Forbindelse.

Lidelse.

Tilfredsstillelse.

«Hvem skulle ha trodd at vi ville ende opp her?» Hun overga seg til begjæret som hadde pulsert i henne helt siden hun oppdaget ham da hun kom inn i baren. Hun grep en lokk av det lange håret hans og gned de silkemyke stråene mellom tommelen og pekefingeren. Hendene verket etter å stryke over det tykke skjegget. Achilles snappet etter pusten, men han trakk seg ikke unna. I stedet studerte han henne omhyggelig med ulveøynene. Etter å ha pustet skjelvende ut, slapp hun håret hans og lente seg tilbake. En slurk av ølen fuktet den tørre halsen. «Med noe felles», la hun til med ustø stemme.

Achilles løftet sin egen mørke øl og drakk. Spenningen vibrerte mellom dem, men så hevet han et øyenbryn. «Ja, utrolig, med tanke på at du mener at Daniel Craig er en bedre James Bond enn Sean Connery.»

Hun snøftet. «Jeg sa det jeg sa.»

Achilles ristet på hodet. «Blasfemi», brummet han.

Mycah lo, og da det trakk i vikene på den vakre munnen igjen, tolket hun det som et poeng til henne. Hun var en forretningskvinne, og selv om foreldrene nektet å erkjenne det, var hun helsikes vellykket.

Men i dette øyeblikket var det som alle prestasjonene hennes falmet sammenlignet med et svakt, motvillig smil.

Hun var ute på dypt vann.

Og hun ville ha mer av ham.

Den tanken skjøt gjennom henne før hun fikk stoppet den. Det var umulig å bli kvitt den, for den hadde allerede slått røtter som spredde seg.

Hjertet slo tungt og rytmisk mot brystkassen, det skapte gjenklang i underlivet. På et øyeblikk hadde opphisselsen som hadde sydet i årene hele kvelden, blitt forvandlet til alvor.

For første gang i løpet av sine tjueni år, ville hun hoppe inn i flammene og brenne.

«Du stirrer igjen.»

«Det gjør jeg.» Hun flyttet på beina og la dem i kors igjen, og han fikk det med seg. Visste sikkert hvorfor hun gjorde det også, ikke at bevegelsen dempet den deilige verkingen inni henne. «Plager det deg fortsatt?»

«Kommer an på.»

«Hva da?»

«Hvorfor du stirrer.»

Hun slikket leppene sine og følte seg brått uvanlig nervøs. Blikket hans landet på munnen hennes, og heten som eksploderte inni henne, gjorde nesten at hun brant fast i barstolen. Det han gjorde med et blikk … herregud, det var urettferdig.

«Fordi du er verdt å stirre på. Ikke gjør det», tagg hun da han stivnet, og øynene ble kalde. «Dette er latterlig. Kommunikasjonsevner står faktisk i stillingsbeskrivelsen min, men allikevel roter jeg det til med deg.» Hun ristet på hodet. «Du burde gi meg litt spillerom fordi du ikke kjenner meg, og jeg kjenner ikke deg. Og du, hele deg, er mye.» Hun gestikulerte med hånden.

«Mye hva?» Kroppen hans var like stiv, ansiktet like lukket, men den stemmen …

Hun skalv, og pusten satt fast i halsen. Brystene svulmet opp, og hun klemte lårene sammen. Var det mulig å få orgasme av kun en stemme?

«Mye …» Hun demonstrerte bredden på skuldrene hans med armene. « … masse. Mye aggressivitet.» Hun pustet ut og la hendene på lårene sine. «Mye skjønnhet», mumlet hun med en skjelving hun hatet, men ikke kunne forhindre. «Mye stolthet. Mye …» Ild. Mørke. Fare. Tilfluktssted.

Lidenskap. Så mye lidenskap. Og sex. Et løfte om brennhet sex som ville forvandle henne til aske.

«Mye intensitet», avsluttet hun.

Achilles stirret på henne. Og hun kjempet mot trangen til å vri urolig på seg. Kjempet for å forbli stille da han lente seg forover.

«Mycah, kom her.»

Hun burde stivne av fornærmelse over den brummende ordren. Men i stedet falt en byrde hun ikke hadde visst om, av skuldrene hennes. Hun kunne puste dypere, friere. For da Achilles grep jakkeslaget hennes og trakk henne nærmere, skrellet han vekk Mycah Hill, lederen med ansvaret for flere avdelinger … Mycah Hill, eldstedatteren til Laurence og Cherise Hill, som bar byrden av deres økonomiske uansvarlighet og urealistiske forventninger.

Og i stedet var det Mycah, den sårbare kvinnen som ville gi seg hen. Som kunne gi seg hen. Bare denne ene gangen.

Så da han trakk henne mot seg, fulgte hun villig med. Åndedrettene deres blandet seg. Ilden i det strålende blikket hans gjorde huden hennes het.

På så nært hold så hun de svake fregnene som var overstrødd de smale kinnene og nesen. De lyse kanelfargede prikkene burde ha dempet de sensuelt brutale ansiktstrekkene, men på en merkelig måte fremhevet de dem.

Ga henne lyst til å berøre hver prikk med tungespissen.

«Hva?» hvisket hun.

«Si det igjen.» Han slapp jakken hennes og strøk fingrene overraskende forsiktig oppover halsen hennes. «Jeg vil kjenne selv hvordan den løgnen smaker i munnen din.»

Begjæret gnistret i henne, brennende hett. Fortærende.

Herregud, som hun likte det.

Hvis hun ikke var forsiktig, kunne hun lett bli avhengig av det.

«Tror du fortsatt jeg tar meg en tur i slummen?» mumlet hun.

Achilles stirret på henne. «Jeg bryr meg ikke.»

Hun blunket og visste ikke helt hva hun følte angående svaret. «Hvorfor ikke?»

«Fordi.» Han slapp ikke blikket hennes da han strøk tommelen over underleppen hennes. «Jeg vil begrave meg inni her.» Han trykte hardt mot leppen. «Jeg vil fortape meg inni der.» Blikket hans gled nedover til mellom lårene hennes. «Jeg begjærer det mer enn jeg misliker … drakten din.»

Ingen mann hadde noensinne snakket slik til henne, og ordene fikk infernoet inni henne til å brenne enda sterkere. Menn var henne ikke fremmed, hun nøt dem til og med, men hun hadde aldri følt seg så attråverdig. Aldri hadde hun følt seg så livsviktig. Som om hun var like viktig for ham som mat, som vann, som oksygen.

Hun visste hvordan hun så ut, og hun visste også at forbindelsene hennes, navnet og stamtavlen var like forlokkende som ansiktet og kroppen hennes. Noen ganger enda mer.

Men denne mannen ville ha henne til tross for all den ytre prakten.

Det ga henne enda mer lyst på ham.

«Så … skal jeg gi dere regningene eller hva?»

Mycah rykket til og møtte det smale blikket til bartenderen. I øyekroken så hun Achilles sakte sette seg tilbake.

«Ja», sa han til den andre kvinnen uten antydning til skyldfølelse eller anger. «Du kan gi oss begge.» Han tok seg til baklommen.

«Det er ikke nødvendig …»

Han ga henne et uleselig blikk. «Det er det.» Han vendte seg mot bartenderen og la nok pengesedler til å dekke begge regningene på baren. «Gjør opp begge regningene og behold vekslepengene.»

Han reiste seg fra barstolen og holdt hånden mot Mycah. Et øyeblikk stirret hun på den store hånden, med de lange fingrene og rene neglene. Ikke bare skulle hun legge hånden sin i hans, men så mye mer. Kroppen sin. Nytelsen sin. Tryggheten sin.

Alt det med en mann hun hadde kjent i mindre enn tre timer.

Det var galskap. Vilt. Så utypisk henne …

Hun strøk hånden over hans og flettet fingrene deres sammen.

Og da han trakk henne på føttene, strøk brystet hennes mot hans, lårene hennes dyttet mot hans. Den solide pikken hans brennemerket magen hennes.

Hun lukket øynene da begjæret buktet seg hett gjennom henne.

«La meg høre deg si det.» Den andre hånden hans klemte midjen hennes. Hun bet tennene sammen for å holde igjen et klynk. «Bruk den vakre munnen og fortell meg hva du vil ha.»

«Hvis du tror at jeg vil klandre deg for noe i morgen, så glem det. Ingen anger, Achilles.» Hun trakk pusten dypt. «Hvis du slipper meg, kan vi komme oss ut herfra. Jeg kan finne meg et hotellrom på hotellet der du bor når vi er … ferdige for natten.»

«Ferdige for natten», gjentok han litt vantro, men i neste øyeblikk ble vantroen erstattet av en mørkere, mer sulten tone som vibrerte gjennom henne og traff henne i brystene og mellom beina. «Hva slags pikkløse vidundere hadde deg i sengen og var tilfreds med å være ferdige for natten?» snerret han hånlig.

Kanskje hun ikke burde bli skamfull, men ettersom han virket fornærmet på hennes vegne og sint på mennene som hadde sviktet henne, sved det litt mindre.

«Jeg tror …» Hun kremtet. «Jeg tror du skal slutte å snakke så vi kan komme oss ut herfra og finne en drosje.»

Det lød en lyd i halsen hans som kunne ha vært en latter eller et stønn.

Begge fylte henne med varme.

Begge fikk brystet til å stramme seg.

Begge fikk faresignalene til å blinke som advarsler på en mørk vei.

Og da hun lot ham føre henne ut av baren, brydde hun seg ikke om noen av dem.

